**REGULAMENTUL**

**de funcţionare a consiliilor ştiinţifice specializate şi de conferire a titlurilor ştiinţifice**

Aprobat prin Decizia Consiliului de Conducere al ANACEC nr. 38 din 10 octombrie 2018 Completat / modificat prin:

Decizia Consiliului de Conducere al ANACEC nr. 1 din 15 martie 2019

Decizia Consiliului de Conducere al ANACEC nr. 1 din 27 decembrie 2019

**I. Dispoziții generale**

1. Regulamentul de funcţionare a consiliilor ştiinţifice specializate şi de conferire a titlurilor ştiinţifice (în continuare - Regulamentul) stabileşte etapele, cerinţele şi responsabilităţile în procesul de conferire a titlurilor ştiinţifice în Republica Moldova.

2. În Republica Moldova sunt conferite două titluri ştiinţifice: doctor şi doctor habilitat.

3. Titlul de doctor în științe este conferit de către consiliul științific specializat în baza susţinerii tezei de doctor și este confirmat de către Agenția Națională de Asigurare a Calității în Educație și Cercetare (în continuare – ANACEC).

4. Titlul de doctor habilitat este conferit de către ANACEC în baza susținerii tezei de doctor habilitat sau a unui referat de sinteză a lucrărilor ştiinţifice publicate.

5. Teza de doctor / teza de doctor habilitat (în continuare – teza) este o lucrare ştiinţifică originală, elaborată în baza propriilor cercetări ştiinţifice, conţine rezultate teoretice şi/sau practice noi, care demonstrează aportul autorului în ştiinţă.

6. Candidatul la titlul ştiinţific este autorul tezei / lucrărilor științifice și își asumă corectitudinea datelor și informațiilor prezentate, precum și a opiniilor și demonstrațiilor incluse în lucrările ştiinţifice.

7. Conducătorul / consultantul tezei răspunde împreună cu autorul lucrării de respectarea standardelor de calitate sau de etică profesională, inclusiv de asigurarea originalității conținutului.

8. Candidatul la titlul ştiinţific este apreciat în exclusivitate după competenţa profesională. Activitatea ştiinţifică a candidatului este apreciată prin rezultatele publicate ale cercetărilor ştiinţifice.

9. Evaluarea în procesul de conferire a titlurilor ştiinţifice este efectuată de către specialişti de calificare superioară sau egală celei la care pretinde candidatul, cu care nu se află în conflict de interese, recunoscuţi de comunitatea științifică pentru competenţa şi prestigiul profesional, precum şi pentru independenţa, intransigenţa, obiectivitatea şi imparţialitatea lor şi care dispun de cercetări ştiinţifice valoroase în domeniul de referinţă.

**II. Cerințele și etapele în procesul de conferire a titlurilor științifice de doctor și doctor habilitat**

**Secțiunea 1. Cerințe față de candidații la titlurile științifice**

10. Pot iniția procesul de conferire a titlurilor științifice persoanele care îndeplinesc una din următoarele cerințe: a) Au urmat studii de doctorat și postdoctorat; b) Au pregătit de sinestătător teza; c) Au aprobarea de a susține teza de doctor habilitat în baza lucrărilor științifice publicate.

11. Dreptul de a obţine titlul de doctor habilitat în baza lucrărilor științifice publicate este acordat, de către ANACEC, autorilor unor rezultate de valoare (descoperiri ştiinţifice, monografii valoroase scrise fără coautori, tehnologii performante aplicate în producţie) la solicitarea consiliului ştiinţific / senatului instituţiei în cadrul căreia activează candidații.

12. Persoanele care inițiază procedura de conferire a titlului științific de doctor trebuie să întrunească următoarele cerințe:

a) Să dețină diplomă de masterat sau de licenţă;

b) Să aibă aprobată o temă de doctorat, valabilitatea căreia este de 10 ani;

c) Să aibă susținute cele 4 examene de doctorat, valabilitatea cărora este de 7 ani.

13. Candidatul care dorește să susţină teza de doctor într-un alt domeniu decât cel în care are studii superioare, este obligat să susţină, suplimentar, două examene la disciplinele de bază ale domeniului tezei (în instituţia unde şi-a făcut doctoratul sau în cea în care este preconizată susţinerea tezei). În medicină, farmacie şi medicină veterinară pot susține teze doar persoanele care au studii superioare complete în domeniile respective.

14. Directorii şi vicedirectorii instituţiilor din domeniile cercetării şi inovării, rectorii şi prorectorii instituţiilor de învăţământ superior sunt obligaţi să susţină teze de doctor / doctor habilitat în CŞS formate în altă instituţie decât aceea pe care o conduc.

**Secțiunea 2. Cerințe față de tezele de doctor și doctor habilitat**

15. Teza de doctor prevede soluţionarea unei probleme ştiinţifice actuale, importante pentru domeniul de cunoaştere respectiv. Teza de doctor habilitat conţine rezultate principial noi pentru ştiinţă şi practică, care determină crearea unei noi direcţii ştiinţifice sau soluţionarea unei probleme ştiinţifice de importanţă majoră.

16. Temele tezelor de doctor / doctor habilitat au o valabilitate de 10 ani, sunt corelate cu direcţiile prioritare de cercetare-dezvoltare ale ţării şi cu tendinţele ştiinţei mondiale şi sunt aprobate de consiliile ştiinţifice sau senatele instituţiilor cu activitate de doctorat la specialităţile respective cu cel puţin un an înainte de susţinerea tezei.

17. Tema tezei de doctor habilitat este aprobată de consiliul ştiinţific sau senatul instituţiei cu activitate de postdoctorat cel puţin peste 5 ani de la susţinerea tezei de doctor în ştiinţe.

18. Teza de doctor este realizată sub îndrumarea unui conducător științific și, în caz de necesitate (cercetări interdisciplinare), a unui consultant științific, iar teza de doctor habilitat – sub îndrumarea unui consultant științific sau desinestătător.

19. Teza de doctor în ştiinţe este acceptă pentru susţinere la o singură specialitate, iar teza de doctor habilitat poate fi acceptată şi la două specialităţi.

20. Teza de doctor / teza de doctor habilitat (în continuare – teza) este însoţită de un rezumat, redactat în limba română și în una din limbile de circulație internațională, care conţine reperele conceptuale ale cercetării, ideile şi concluziile principale ale tezei, dezvăluie aportul autorului la realizarea investigaţiilor, locul lor în contextul cercetărilor de specialitate din ţară şi din lume, noutatea ştiinţifică şi importanţa rezultatelor obţinute.

21. În cazul conferirii titlului de doctor habilitat în baza lucrărilor științifice publicate este elaborat un referat științific care nu va depăşi volumul de 3 coli de autor.

22. Tezele sunt scrise în limba română. La o solicitare motivată, cu consimţămîntul consiliului ştiinţific / senatului instituţiei, teza poate fi scrisă în limba rusă sau în altă limbă de comunicare internaţională. În acest caz, este obligatorie elaborarea rezumatului şi în limba română.

23. Cerinţele faţă de redactarea tezelor și rezumatelor sunt stipulate în **Ghidul privind redactarea tezei de doctor/doctor habilitat**.

24. Conţinutul tezei de doctor / doctor habilitat trebuie să fie în concordanţă cu cel al lucrărilor ştiinţifice publicate de autor la temă.

25. Teza de doctor **trebuie să aibă la bază cel puţin** **5 lucrări ştiinţifice publicate** la tema acesteia (cu un volum total de cel puţin 2,0 c.a), dintre care:

a) minimum 2 articole (fiecare de cel puţin 0,33 c.a.) în reviste ştiinţifice, publicate în reviste ştiinţifice diferite, dintre care un articol fără coautori sau, în domeniile științifice care impun cercetări în echipă, în calitate de autor principal (prim autor, autor corespondent sau alte roluri care indică explicit contribuția majoră în efectuarea cercetării publicate);

b) cel puțin 2 comunicări (publicate) la foruri ştiinţifice de specialitate din Republica Moldova sau de peste hotare, inclusiv una la un for internaţional, fără coautori sau, în domeniile științifice care impun cercetări în echipă, în calitate de autor principal (prim autor, autor corespondent sau alte roluri care indică explicit contribuția majoră în efectuarea cercetării publicate).

26. Teza de doctor habilitat trebuie să aibă la bază cel puţin 20 lucrări ştiinţifice la tema acesteia, publicate după susținerea tezei de doctor (cu un volum total de cel puţin 10,0 c.a), dintre care:

a) o monografie monoautor de cel puţin 8,0 c.a. sau 2 monografii cu mai mulţi autori de cel puţin 8,0 c.a. fiecare, având minim o recenzie publicată într-o revistă, sau 1 articol de sinteză (cel puţin 1,0 c.a.) în reviste ştiinţifice din bazele de date Web of Science şi SCOPUS sau 2 articole de sinteză (fiecare de cel puţin 1,0 c.a.) în reviste naţionale de tipul B sau 3 articole de sinteză (fiecare de cel puţin 1,0 c.a.) în reviste naţionale de tipul C;

b) minimum 8 articole (fiecare de cel puţin 0,33 c.a.), din care 2 fără coautori, în reviste ştiinţifice, inclusiv minimum 3 articole ştiinţifice publicate în reviste de specialitate de peste hotare, din care 1 articol fără coautori, sau 4 articole publicate în reviste de specialitate de peste hotare, din care 2 în calitate de prim autor, sau, în domeniile științifice care impun cercetări în echipă, în calitate de autor principal (prim autor, autor corespondent sau alte roluri care indică explicit contribuția majoră în efectuarea cercetării publicate);

c) cel puțin 5 comunicări (publicate) la foruri ştiinţifice internaționale de specialitate din Republica Moldova sau de peste hotare, inclusiv una prezentată în ședință plenară și 2 la foruri internaționale, fără coautori, sau, în domeniile științifice care impun cercetări în echipă, în calitate de autor principal (prim autor, autor corespondent sau alte roluri care indică explicit contribuția majoră în efectuarea cercetării publicate).

27. Tipurile și cerințele pentru publicațiile științifice acceptate la prezentarea tezelor sunt date în Anexa 6.

28. Teza de doctor habilitat acceptată spre susţinere la două specialităţi urmează să satisfacă prevederile p.27, cu deosebirea că aceasta va avea la bază cel puţin 25 de lucrări ştiinţifice publicate, dintre care cel puţin 8 la cea de-a doua specialitate;

29. Lucrările ştiinţifice vor fi publicate înainte de inițierea procedurii de examinare a tezei de doctorat în şedinţa unităţii primare de cercetare.

**Secțiunea 3. Etapele de conferire a titlurilor științifice**

30. Procesul de conferire a titlurilor științifice de doctor / doctor habilitat include următoarele **etape principale**:

a) Examinarea tezei la unitatea primară de cercetare (departament, catedră, laborator, secție, sector, grup de creație etc.);

b) Examinarea tezei la Seminarul științific de profil / 2 seminare și înaintarea propunerilor privind componența nominală a Consiliului științific specializat și a referenților oficiali;

c) Confirmarea componenței nominale a Consiliului științific specializat și a referenților oficiali de către senatul / consiliul științific al instituției;

d) Aprobarea componenței nominale a Consiliului științific specializat și a referenților oficiali de către ANACEC;

e) Susținerea publică a tezei;

f) Examinarea tezei la ANACEC și confirmarea / conferirea titlului științific.

31. În cazul candidaţilor la obţinerea titlului de doctor habilitat în baza lucrărilor științifice publicate, procesul de susţinere este precedat de acordarea acestui drept de către ANACEC. În acest scop, consiliul ştiinţific / senatul instituţiei va înainta la ANACEC un demers însoţit de lista publicaţiilor ştiinţifice în baza cărora va avea loc susţinerea şi lucrările / copiile lucrărilor principale ale candidatului.

32. Candidaţii la obţinerea titlului de doctor habilitat în baza lucrărilor științifice publicate parcurg următoarele etape în conformitate cu p.31, cu specificarea că teza este înlocuită cu un referat știițific elaborat în baza lucrărilor ştiinţifice publicate.

***1) Examinarea tezei în unitatea primară de cercetare***

33. Pentru a demara procesul de examinare a tezei, candidatul se adresează cu o **cerere la unitatea primară de cercetare** (catedră, laborator, secție, sector, grup de creație etc.), în cadrul căreia a fost efectuată cercetarea științifică. Conducătorul unităţii primare de cercetare este obligat să organizeze procedura de examinare a tezei în termen de 30 zile.

34. Examinarea tezei în unitatea primară de cercetare se finalizează cu eliberarea unui **aviz, confirmat de către instituţia respectivă**. Conducătorul unităţii primare de cercetare este obligat să elibereze avizul în decurs de 10 zile de la desfăşurarea ședinței de examinare a tezei.

35. În cazul când instituţia în care a fost elaborată teza sau altă instituţie la care a apelat candidatul pentru examinarea tezei într-o unitate primară refuză eliberarea avizului privind valoarea ştiinţifică şi inovaţională a acesteia, candidatul se poate adresa la ANACEC pentru soluţionarea problemei.

36. Candidatul care a obținut avizul unității primare de cercetare are dreptul de a depune cerere pentru organizarea susținerii publice a tezei, pe numele conducătorului oricărei instituţii abilitate cu dreptul de organizare a susținerii la specialitatea tezei.

37. Cererea candidatului de organizare a susținerii publice va fi însoțită de materialele prezentate ulterior și seminarului științific de profil, conform **Anexei 1.**

***2) Examinarea tezei în seminarul științific de profil***

38. Conducerea instituţiei în care candidatul a depus cererea pentru organizarea susţinerii publice în termen de 10 zile expediază teza și actele însoțitoare pentru examinare seminarului ştiinţific de profil.

39. Seminarul științific de profil, în termen de o lună, efectuează expertiza tezei, elucidează condiţiile în care teza a fost elaborată, discută raportul candidatului la titlu ştiinţific şi se pronunţă asupra valorii tezei în baza criteriilor din Formularul evaluării tezei de doctor / doctor habilitat.

40. Procedura de examinare a tezei în seminarul științific de profil, precum și modalitatea de instituire a seminarelor științifice de profil ad hoc atunci când nu există seminare științifice de profil permanente, este reglementată prin Regulamentul privind constituirea și funcționarea seminarului științific de profil.

41. Dacă în urma evaluării tezei, seminarul științific de profil constată că aceasta corespunde cerințelor pentru așa tip de lucrări, seminarul ştiinţific de profil face un demers către consiliul ştiinţific / senatului instituţiei, prin care solicită formarea consiliului ştiinţific specializat ad-hoc pentru susținerea tezei, propunând componenţa nominală a consiliului şi referenţii oficiali. 42. În cazul tezei de doctor habilitat, candidatul prezintă teza la 2 seminare de profil. Conducerea instituţiei în care candidatul a depus cererea pentru organizarea susţinerii publice adresează un demers către o altă instituţie (în care funcţionează SŞP în specialitatea tezei) pentru a fi examinată teza la seminar. După examinarea hotărârii acestui SŞP, conducerea instituţiei expediază teza pentru examinare în SŞP din cadrul instituţiei (de bază), care face propuneri privind componenţa nominală a membrilor CŞS şi a referenţilor oficiali. 43. Termenul de valabilitate a avizului unităţii primare de cercetare **şi** a hotărârii seminarului ştiinţific de profil este de 2 ani.

***3) Susținerea publică a tezei în Consiliul Științific Specializat***

**III. Formarea și funcționarea Consiliului Știinţific Specializat**

**Secțiunea 1. Cerințele faţă de membrii Consiliului Știinţific Specializat și referenți**

44. Consiliul ştiinţific specializat (în continuare – CŞS) este constituit din 5 membri, inclusiv preşedintele şi secretarul ştiinţific, care au lucrări ştiinţifice la specialitatea tezei examinate. Cel puţin unul din membrii consiliului ştiinţific specializat va fi din altă organizaţie decît cea în care activează consiliul. La o solicitare motivată, pot fi incluși suplimentar până la 4 doctori habilitaţi.

45. În CŞS învestit cu dreptul de a conferi titlul ştiinţific de doctor 2 membri trebuie să fie doctori habilitaţi, iar în CŞS învestit cu dreptul de a conferi titlul ştiinţific de doctor habilitat - 3 membri trebuie să fie doctori habilitaţi.

46. Preşedinte al CŞS trebuie să fie un cercetător ştiinţific, titular al organizaţiei în cadrul căreia funcţionează CŞS, cu titlu ştiinţific de doctor habilitat. Secretar ştiinţific al CȘS trebuie să fie numit un cercetător ştiinţific, titular al organizaţiei respective cu titlul ştiinţific de doctor sau doctor habilitat şi să fie responsabil de actele prezentate ANACEC.

47. Preşedinte al CŞS poate fi și un cercetător ştiinţific din afara instituției în cazul în care instituția nu are cercetător ştiinţific, titular în domeniul tezei.

48. Pe parcursul unui an calendaristic una şi aceeaşi persoană poate fi desemnată în calitate de membru al CŞS sau referent oficial de cel mult 5 ori (inclusiv de 3 ori în calitate de secretar ştiinţific al CŞS), dacă este doctor în ştiinţe, şi de cel mult 7 ori (inclusiv de 5 ori în calitate de secretar ştiinţific sau preşedinte al CŞS), dacă este doctor habilitat sau doctor în ştiinţe care are titlul de profesor cercetător / profesor universitar. În calitate de preşedinte al CŞS poate fi desemnată doar persoana cu titlul ştiinţific de doctor habilitat.

49. Preşedintele SŞP, la care a fost examinată teza de doctorat, nu poate fi desemnat în calitate de preşedinte al CŞS. Conducătorul / consultantul ştiinţific al tezei nu este inclus în componenţa CŞS.

50. Pentru susţinerea de către cetăţenii străini a tezelor de doctor sau doctor habilitat în care sunt abordate probleme specifice ţărilor de origine ale acestora, în calitate de membru al CŞS sau referent oficial, poate fi inclus un specialist din ţara dată. Specialistul din străinătate propus ca membru al CŞS sau referent oficial pentru susţinerea tezei de doctor trebuie sa deţină titlul ştiinţific de doctor sau doctor habilitat, iar pentru susţinerea tezei de doctor habilitat – titlul ştiinţific de doctor habilitat sau un titlu echivalent acestuia.

51. Pentru susţinerea tezelor de doctor sunt numiţi **2 referenţi oficiali** cu titlu ştiinţific, din care cel puţin unul – cu titlul ştiinţific de doctor habilitat sau un doctor în ştiinţe cu titlul de profesor universitar / profesor cercetător.

52. Pentru susţinerea tezelor de doctor habilitat sunt numiţi **3 referenţi oficiali** - doctori habilitaţi sau având titluri echivalente acestuia.

53. Pentru tezele de doctor habilitat acceptate la 2 specialităţi sunt numiţi câte 2 referenţi oficiali la fiecare specialitate, doctori habilitaţi sau având titluri echivalente acestuia.

54. Referenţii numiţi nu pot fi angajaţi ai aceleaşi unităţi primare de cercetare ca şi candidatul. La o solicitare argumentată, acceptată de ANACEC, este admis ca un referent oficial să fie din instituţia în care este angajat candidatul, dar dintr-o altă subdiviziune.

55. Referenţii oficiali trebuie să fie specialişti în domeniul tezei, să nu aibă lucrări ştiinţifice în comun cu pretendentul, să dea dovadă de obiectivitate, principialitate şi nepărtinire.

56. Membrii CŞS şi referenţii oficiali trebuie să fie autori ai unor lucrări ştiinţifice de valoare în tematica tezei, fapt ce este specificat în **Anexa 13**.

**Secțiunea 2. Formarea Consiliului Științific Specializat**

57. CȘS sunt veriga principală a sistemului naţional de atestare a cadrelor ştiinţifice, ele fiind cele care organizează susţinerea publică a tezelor de doctor / doctor habilitat şi care poartă întreaga răspundere pentru evaluarea corectă şi obiectivă a acestor lucrări.

58. CȘS este organizat ad-hoc pentru fiecare teză aparte. Este admisă examinarea de unul şi acelaşi consiliu (în şedinţe aparte) a două teze de doctor / doctor habilitat ce ţin de aceeaşi specialitate şi au teme adiacente.

59. CȘS este instituit exclusiv în cadrul instituţiilor acreditate la specialităţi pentru care acestea sunt abilitate cu dreptul de organizare a doctoratului şi care dispun de potenţialul ştiinţific necesar examinării competente şi exigente a tezelor de doctor / doctor habilitat la specialitatea respectivă.

60. Consiliul ştiinţific / senatul instituţiei, după primirea propunerilor seminarului ştiinţific de profil, le examinează și, la următoarea sa ședință, confirmă componenţa nominală propusă a consiliului ştiinţific specializat şi a referenţilor oficiali care, ulterior, se prezintă spre aprobare la ANACEC.

61. Pentru formarea CȘS, instituţia prezintă la ANACEC materialele prevăzute în **Anexa 2**, sub formă de dosar, având coperta conform **Anexei 23**.

62. Acordul membrilor CȘS și a referenților oficiali de a participa la evaluarea tezei este echivalat cu o declarație a acestora privind lipsa existenței conflictelor de interese.

63. În urma examinării la ANACEC a dosarulului pentru formarea CȘS, Consiliul de conducere a ANACEC poate lua una din următoarele decizii:

a) aprobarea formării CȘS în componența propusă a membrilor și referenților oficiali;

b) aprobarea formării CȘS cu modifcări în componența propusă a membrilor și referenților oficiali;

c) respingerea demersului de formare a CȘS.

64. Decizia de respingere a formării CȘS are la bază evaluarea tezei și îi este adusă la cunoștință instituţiei organizatoare de doctorat / postdoctorat cu o argumentare scrisă a deciziei. 65. În cazul aprobării formării CȘS, candidatului / institituției i se va transmite de către ANACEC o Notă informativă asupra tezei, care va conține observații și propuneri pentru îmbunătățirea calității acesteia.

**Secțiunea 3. Funcționarea Consiliului Științific Specializat și susținerea publică a tezei**

66. CȘS este considerat format din ziua luării deciziei Consiliului de conducere al ANACEC privind formarea CȘS.

67. CȘS este obligat să examineze și să organizeze susţinerea tezei de doctor sau doctor habilitat întrun termen de nouă luni din ziua luării deciziei de formare a acestuia. Durata de împuternicire a consiliului ştiinţific specializat poate fi prelungită pentru un termen de trei luni la solicitarea întemeiată a senatului / consiliului ştiinţific al instituţiei în cadrul căreia a fost format CȘS.

68. CȘS își începe activitatea după prezentarea de către candidat a materialelor indicate în **Anexa 3**.

69. Fiecare membru al CȘS ia cunoştinţă de teză, apreciază originalitatea, noutatea şi veridicitatea rezultatelor obţinute, precum şi capacitatea candidatului la titlu ştiinţific de a efectua cercetări teoretice şi experimentale.

70. CȘS organizează o şedinţa prealabilă, în cadrul căreia autorizează publicarea rezumatului / referatului ştiinţific şi stabileşte data susţinerii publice a tezei de doctor / doctor habilitat, precum şi instituţiile care vor fi informate despre susţinerea tezei, conform **Anexei 14**.

71. CȘS organizează susţinerea tezei numai în cazul când:

a) sunt prezentate materialele primare cu schema experimentelor;

b) teza are o ţinută ştiinţifică şi lingvistică impecabilă;

c) rezultatele investigaţiilor sunt autentificate, au fost prelucrate statistic, aprobate în cadrul şedinţelor unităţilor primare de cercetare, conferinţelor şi congreselor ştiinţifice;

d) sunt respectate prevederile prezentului Regulament;

72. Cu cel puţin 30 de zile înainte de susţinere, secretarul ştiinţific al CŞS în mod obligatoriu **expediază:**

a) membrilor CŞS, referenţilor oficiali, precum şi bibliotecii instituţiei în care va fi susţinută lucrarea – teza şi rezumatul / referatul ştiinţific al acesteia cu semnătura secretarului ştiinţific al CŞS, al conducătorului / consultantului ştiinţific şi al autorului pe reversul copertei;

b) ANACEC – rezumatul / referatul ştiinţific, varianta electronică (format pdf) a acestuia şi varianta electronică a tezei (format pdf), pentru a fi afişate pe site-ul instituţiei pe durata unui an de zile (CŞS poate recomanda afişarea parţială a tezei, argumentând cauza).

73. Lista organizaţiilor pe adresa cărora au fost expediate rezumatele sau referatele ştiinţifice (cu ştampila poştei), conform **Anexei 14**, este depusă la CŞS.

74. Susţinerea publică a tezei de doctor / doctor habilitat este precedată de examinarea ei de referenţii oficiali, care sunt obligați să prezinte un aviz în CȘS cu cel puțin 12 zile înainte de susținerea publică, care va conţine data elaborării și semnătura referentului oficial, autentificată prin ştampila serviciului resurse umane al instituției.

75. Avizul referentului oficial, în volum de 3-5 pagini, trebuie să reflecte elementele obligatorii pentru teza de doctor / doctor habilitat, inclusiv corespunderea dintre conţinutul tezei şi lucrările publicate, să conţină aprecieri generale şi analitice, concluzii temeinic argumentate privind valoarea şi originalitatea tezei, să menționeze erorile depistate în teză. Reperele orientative ale avizului sunt indicate în **Anexa 15**.

76. În avizul referentului oficial nu este admisă includerea unor fragmente din teza candidatului. Avizul este elaborat nemijlocit de către referentul oficial fără antrenarea altor persoane, inclusiv a candidatului sau a conducătorului ştiinţific.

77. Cu cel puţin 12 zile înainte de susţinerea publică a tezei, referenţii oficiali sunt obligaţi să depună avizele asupra tezei la CŞS.

78. Cu cel puţin 10 zile înainte de susţinerea publică a tezei, CŞS pune la dispoziţia candidatului la titlul ştiinţific avizele referenţilor oficiali.

79. În cazul unor avize negative ale referenţilor oficiali, candidatul are dreptul să-şi retragă teza de doctor / doctor habilitat de la examinarea în CŞS.

80. Cu cel puţin 10 zile înainte de susţinerea publică a tezei, CŞS informează specialiştii din domeniu referitor la data, ora şi locul susţinerii tezei şi afişează un anunţ în instituţia organizatoare, inclusiv pe site-ul acesteia, conform **Anexei 16**.

81. Susţinerea publică a tezei poate avea loc în prezenţa tuturor membrilor CŞS sau în lipsa motivată doar a unuia dintre ei.

82. În cazul prezenţei tuturor membrilor CŞS este acceptată lipsa motivată doar a unui referent oficial, dacă acesta a prezentat aviz favorabil. În aceste condiţii avizul referentului absent este cititi integral în şedinţa de susţinere a tezei.

83. Prezenţa cetăţeanului străin în calitate de referent oficial sau membru al CŞS în şedinţa Consiliului poate fi asigurată în regim on-line. Pot participa în şedinţa de susţinere a tezei de doctor / doctor habilitat on-line şi cetăţeni ai Republicii Moldova aflaţi în deplasare de lungă durată / pe motiv de boală, dar nu mai mult de 2/3 din numărul total al membrilor CŞS şi doar unul din referenţi, în cazul prezenţei celorlalţi referenţi oficiali.

84. În caz că prevederile pct.81-83 nu sunt respectate, şedinţa este contramandată. CŞS informează în termen de 2 zile lucrătoare persoanele şi instituţiile interesate (inclusiv ANACEC) şi aduce la cunoştinţă data nouă a susţinerii.

85. CŞS asigură prin dezbateri ştiinţifice în cadrul susţinerii publice examinarea obiectivă şi exigentă a tezei de doctor / doctor habilitat şi poartă întreaga răspundere pentru deciziile luate. 86. Teza de doctor / doctor habilitat este susținută public conform prevederilor **Anexei 17**.

87. În cazul în care unul sau mai mulţi membri ai CŞS sau referenţii oficiali propun respingerea sau redactarea tezei, CȘS este obligat să analizeze temeiurile acestei propuneri.

88. În urma susţinerii publice a tezei, CŞS decide prin vor deschis, fără prezenţa publicului, asupra conferirii titlului ştiinţific.

89. În cazul în care un membru al CŞS votează contra conferirii titlului ştiinţific solicitat, el trebuie să-și motiveze în scris decizia sa.

90. Hotărârea CŞS cu privire la conferirea titlului ştiinţific de doctor / doctor habilitat este adoptată adoptă cu votul a cel puţin 2/3 din membrii prezenţi.

91. Dacă se stabileşte că teza de doctor / doctor habilitat nu corespunde cerinţelor regulamentare, CȘS poate decide redactarea tezei sau reluarea cercetătilor, cu motivarea respectivă în scris.

92. Tezele de doctor / doctor habilitat respinse de CȘS din motive de conţinut pot fi susţinute repetat peste 1 an. Tezele respinse pe motive de fraudă ştiinţifică nu pot fi susţinute a doua oară.

93. Candidatul poate contesta decizia CŞS, adresându-se ANACEC în termen de 5 zile de la data susținerii publice a tezei.

94. În cazul decesului candidatului la titlul ştiinţific după data formării consiliului, CŞS poate examina teza în şedinţa publică conform prevederilor prezentului Regulament şi poate lua decizia de conferire post-mortem a titlului ştiinţific.

95. În termen de 5 zile de la susţinerea publică a tezei de doctor / doctor habilitat, candidatul este obligat să depună un exemplar al tezei în fondul Bibliotecii Naţionale a Republicii Moldova, cu prezentarea adeverinței în CȘS.

96. Dosarul de atestare pentru conferirea titlului ştiinţific şi teza de doctor sau doctor habilitat sunt depuse la ANACEC de secretarul ştiinţific al CȘS în termen de 45 zile de la susținerea publică și va include actele prevăzute în **Anexa 4**. Responsabilitatea pentru corectitudinea şi plenitudinea actelor incluse în dosarul de atestare şi corespunderea lor actelor normative o poartă preşedintele şi secretarul ştiinţific ai CŞS.

97. În cazul în care CȘS nu conferă titlul ştiinţific, CŞS expediază în adresa ANACEC teza şi dosarul de atestare și decizia argumentată.

98. În instituţia în care funcţionează CȘS este păstrat dosarul care include actele enumerate în **Anexele 3 şi 4,** lista de prezenţă a membrilor CȘS şi a referenţilor oficiali (**Anexa 18**) şi procesulverbal privind rezultatele votării membrilor CȘS (**Anexa 19**).

**IV. Recunoașterea și echivalarea actelor**

99. Recunoaşterea şi echivalarea diplomelor şi atestatelor de înaltă calificare ştiinţifică şi ştiinţifico-didactică obţinute în străinătate este efectuată de către ANACEC în conformitate cu prevederile Regulamentului cu privire la recunoaşterea şi echivalarea actelor de înaltă calificare ştiinţifică şi ştiinţifico-didactică obţinute în străinătate, aprobat prin Hotărârea Guvernului nr.472 din 6 mai 2004 (Monitorul oficial, 2004, nr. 77 – 79, art.610) cu modificările şi completările ulterioare

100. Cererea privind recunoaşterea şi echivalarea titlurilor ştiinţifice şi ştiinţifico-didactice obţinute în alte ţări, conform **Anexei 11,** este înaintată la ANACEC personal de către deţinătorii acestor titluri şi este însoțită de materialele indicate în **Anexa 5.**

101. Cetăţenii Republicii Moldova care au elaborat tezele de doctor / doctor habilitat în instituţiile din Republica Moldova pot solicita de la ANACEC permisiunea de a susţine teza în alte state, în baza argumentării necesitaţii de a susţine teza peste hotarele ţării, prezentată de conducerea instituţiei unde activează candidatul şi au fost realizate investigaţiile respective, şi a procesuluiverbal al şedinţei unităţii primare de cercetare, în care a fost examinată şi recomandată teza spre susţinere. În cazul în care aceşti candidaţi nu au obţinut astfel de permisiune, echivalarea şi recunoaşterea actului obţinut în străinătate este efectuat prin procedura de reatestare.

102. Pentru cetăţenii Republicii Moldova care și-au făcut doctoratul / postdoctoratul în alte state, permisiunea pentru susţinerea tezei în ţările respective nu este necesară.

**V. Examinarea dosarelor de atestare la ANACEC**

103. Dosarul de atestare înregistrat la ANACEC, ce corespunde cerinţelor regulamentare, este transmis Direcţiei evaluare în cercetare şi inovare, care, după o examinare primară, îl transmite comisiei de experţi / experților evaluatori, împreună cu obiecţiile şi sugestiile pe care le are. 104. Dosarul în care la etapa de examinare la ANACEC este depistată lipsa unor documente sau întocmirea lor incorectă, redactarea neglijentă a acestuia cât şi a tezei / rezumatului este restituit instituţiei, pentru a fi adus în corespundere cu actele normative.

105. ANACEC este în drept să solicite candidaților la titlul ştiinţific prezentarea lucrărilor ştiinţifice publicate şi a oricăror alte documente ce ţine de expertiza dosarelor.

106. Evaluarea dosarelor de atestare este asigurată de către ANACEC prin intermediul Comisiilor de experți / experților evaluatori, care examinează tezele, rezumatele şi dosarele de atestare, obiecţiile şi sugestiile Direcţiei evaluare în cercetare şi inovare, şi formulează concluzii privind corespunderea acestora standardelor de calitate.

107. Comisiile de experţi / experții evluatori realizează următoarele activităţi:

a) examinează propunerile de formare a CȘS și stabilesc în baza lucrărilor ştiinţifice publicate corespunderea membrilor CȘS şi a referenţilor oficiali tematicii tezei preconizate pentru susţinere;

b) examinează, în termenii stabiliți, tezele, dosarele şi lucrările ştiinţifice prezentate în vederea determinării competenţei pretendentului la titlul ştiinţific solicitat şi corespunderii cerinţelor regulamentare, sunt responsabile pentru obiectivitatea recomandărilor prezentate Consiliului de conducere;

c) evaluează posibilitatea susţinerii tezelor de doctor habilitat în baza lucrărilor publicate;

d) examinează proiectele actelor normative ale ANACEC, urmărind ca cerinţele faţă de conferirea titlurilor ştiinţifice să fie la nivelul celor internaţionale.

108. Comisiile de de experţi sunt create și activează conform unui regulament, aprobat de Consiliul de conducere al ANACEC.

109. Consiliul de conducere examinează toate solicitările de atestare a personalului științific şi, în baza propriilor aprecieri, a propunerilor Direcţiei evaluare în cercetare şi inovare, a comisiilor de experţi / experţilor evaluatori și adoptă decizii asupra fiecărui dosar.

110. În cazul depistării în dosar a unor falsuri sau a unor activităţi incompatibile cu etica omului de ştiinţă, Consiliul de conducere respinge solicitarea şi aplică sancţiuni consiliului ştiinţific / senatului instituţiei care l-a înaintat.

111. Candidatul la titlul ştiinţific are dreptul să-şi retragă dosarul:

a) din CȘS – până la şedinţa publică de susţinere a tezei;

b) de la ANACEC – până la luarea deciziei de către Consiliul de conducere, cu dreptul de a relua procedura de examinare a tezei de doctor / doctor habilitat de la unitatea primară de cercetare cel puţin peste un an de la data emiterii dispoziţiei Preşedintelui ANACEC privind permiterea retragerii dosarului. Candidatul nu are dreptul să-şi retragă dosarul în cazul în care teza de doctor sau doctor habilitat este suspectată de plagiat sau alte fraude ştiinţifice.

112. CȘS, consiliul ştiinţific / senatul instituţiei au dreptul să retragă dosarul de atestare de la ANACEC până la adoptarea deciziei Consiliului de conducere.

113. Termenul de examinare a dosarelor la ANACEC este de 6 luni.

114. Dosarele de atestare respinse de Consiliul de conducere al ANACEC (la etapa de formare a CȘS sau la etapa de confirmare a titlului) din motive de conținut a tezei pot fi depuse repetat peste 1 an. Dosarele respinse pe motive de fraudă ştiinţifică nu pot fi depuse a doua oară.

**VI. Conferirea titlurilor și eliberarea diplomelor și certificatelor**

115. Titlul ştiinţific de doctor este acordat în baza deciziei Consiliului de conducere de a confirma hotărârea CȘS. Drept dată a conferirii titlului ştiinţific de doctor este considerată data şedinţei de susţinere publică a tezei în CȘS.

116. Titlul ştiinţific de doctor habilitat este acordat în baza deciziei ANACEC. Drept dată a conferirii titlului ştiinţific de doctor habilitat şi dată a recunoaşterii şi echivalării actelor de înaltă calificare ştiinţifică şi ştiinţifico-didactică obţinute în străinătate este considerată data şedinţei în care ANACEC a luat decizia respectivă.

117. În cazul decesului candidatului a cărui dosar de atestare este depus, ANACEC poate acorda postmortem titlul științific.

118. Conferirea titlurilor de doctor habilitat și doctor este certificată prin diplome, iar recunoașterea și echivalarea actelor de înaltă calificare ştiinţifică şi ştiinţifico-didactică obţinute în străinătate – prin certificate.

119. Diplomele și certificatele de recunoaştere şi echivalare sunt semnate de preşedintele ANACEC. Pe documentele eliberate este aplicată sigila ANACEC.

120. În cazul diplomelor şi certificatelor pierdute pot fi eliberate duplicate. În cazul schimbării numelui sau prenumelui deţinătorului, duplicate ale diplomelor şi certificatelor nu sunt eliberate.

121. Modul de eliberare a diplomelor şi certificatelor este reglementat prin deciziile ANACEC. VII. Contestații

122. Candidații la titluri ştiinţifice, conducătorii şi consultanţii ştiinţifici ai acestora pot contesta la ANACEC deciziile CȘS în termen de 30 de zile de la data susţinerii tezei de doctor / doctor habilitat.

123. Contestaţiile sunt examinate de Direcţia evaluare în cercetare şi inovare a ANACEC împreună cu comisia de experţi în domeniu în termen de 60 de zile, decizia finală fiind luată de Consiliul de conducere.

124. Candidații la titluri ştiinţifice şi instituţiile care au depus dosarele de atestare pot contesta deciziile Consiliului de conducere referitor la conferirea titlurilor ştiinţifice în decurs de 30 de zile de la data adoptării deciziilor.

125. În cazul contestării deciziei Consiliului de conducere, preşedintele ANACEC creează, prin ordin, o comisie ad-hoc de experţi care examinează chestiunea dată şi în baza concluziilor şi argumentelor acesteia Consiliul de conducere ia decizia finală.

126. Deciziile Consiliului de conducere referitor la contestaţii sunt considerate adoptate şi definitive, dacă pentru ele s-au pronunţat cel puţin 2/3 din membrii acestuia.

**VIII. Responsabilități**

127. În cazul în care CȘS dintr-o instituție nu-şi onorează obligaţiile, comite repetat încălcări ale actelor normative, dă dovadă de iresponsabilitate în deciziile luate, Consiliul de conducere sistează pe un termen de 3 ani dreptul instituţiei în cauză de a forma CȘS la specialitatea respectivă.

128. În cazul în care comisia de experţi în domeniu nu-şi onorează obligaţiile, dă dovadă de lipsă de exigenţă, manifestă formalism la examinarea dosarelor de atestare, lipsă de obiectivitate şi principialitate, nu respectă actele normative ale ANACEC, Consiliul de conducere intervine cu modificări în componenţa comisiei respective.

129. În cazul în care referentul oficial a apreciat eronat valoarea ştiinţifică şi practică a tezei de doctor / doctor habilitat, nu a menţionat fraudele ştiinţifice, erorile existente în teză, a trecut cu vederea lacunele de redactare a tezei, Consiliul de conducere privează persoana respectivă de dreptul de a participa la expertiza tezelor în calitate de referent oficial sau de membru al CȘS pe un termen de 3 ani.

130. În cazul în care conducătorul / consultantul ştiinţific promovează teze de doctor / doctor habilitat incompatibile cu rigorile stabilite de actele normative în vigoare, Consiliul de conducere îi retrage acestuia dreptul de conducător / consultant ştiinţific, după două avertizări, pe o perioadă de până la 2 ani.

131. În cazul în care conducătorul / consultantul ştiinţific al candidatului la titlu ştiinţific a tolerat plagiatul, falsurile comise, alte acţiuni incompatibile cu etica omului de ştiinţă, Consiliul de conducere îi retrage acestuia calitatea de conducător / consultant ştiinţific, referent oficial sau membru al CȘS pe o perioadă de 3 ani.

132. Alte responsabilități și sancțiuni sunt indicate în Codul de etică și deontologie profesională a cercetătorilor și cadrelor universitare.

**IX. Finanțarea activităților de atestare a personalului științific**

133. Cheltuielile de examinare a dosarelor pentru confirmarea titlurilor științifice, de acordare a dreptului de conducere de doctorat, inclusiv de expertiză, de examinare a contestaţiilor, este efectuată:

a) în cazul doctoranzilor, postdoctoranzilor, competitorilor organizaţiilor de drept public din domeniile cercetării și inovării care și-au făcut studiile cu finanțare de la bugetul de stat – din mijloacele alocate din bugetul de stat pentru asemenea activităţi;

b) în cazul persoanelor care şi-au făcut studiile în organizațiile de drept public din domeniile cercetării și inovării prin contract cu achitarea taxei, al cetățenilor străini, competitorilor şi doctoranzilor organizaţiilor de drept privat şi organizaţiilor obşteşti din domeniile cercetării și inovării – din contul acestor organizaţii sau din contul propriu al persoanelor interesate, în conformitate cu taxele aprobate de Guvern;

c) în cazul persoanelor care au absolvit studiile superioare de doctorat sau au finalizat studiile de postdoctorat în organizaţiile de drept public din domeniile cercetării și inovării, al competitorilor şi doctoranzilor care, pe parcursul a 2 ani după absolvirea doctoratului, nu au susţinut public teza – din contul propriu al persoanelor în cauză.

134. Cheltuielile legate de activitatea consiliilor ştiinţifice specializate, inclusiv de remunerarea membrilor acestora şi a referenţilor oficiali, sunt suportate de la bugetul de stat în cazul doctoranzilor cu finanţarea de la buget care susţin teza pe parcursul a doi ani după absolvirea doctoratului, sau din contul doctorandului în celelalte cazuri. Cheltuielile sunt efectuate prin intermediul instituției în care are loc susținerea publică a tezei.

135. Cheltuielile legate de recunoaşterea şi echivalarea actelor de înaltă calificare ştiinţifică şi ştiinţifico-didactică şi de înregistrare a diplomelor şi atestatelor respective le suportă candidații sau organizaţiile în care aceştia îşi desfăşoară activitatea.

136. Cheltuielile de perfectare şi eliberare a diplomelor şi certificatelor de recunoaştere şi echivalare a titlurilor ştiinţifice şi ştiinţifico-didactice obţinute în străinătate, de acordare a dreptului de conducere de doctorat, le suportă persoanele respective. Mărimea taxelor pentru examinarea și perfectarea actelor ce atestă calificările științifice este aprobată de Guvern.

**X. Dispoziții finale și tranzitorii**

137. ANACEC menţine o bază de date privitor la persoanele care au obţinut titluri ştiinţifice în conformitate cu Fişa de evidenţă a personalului ştiinţific **(Anexa 20).**

138. Prevederile prezentului regulament se vor aplica în procesul de conferire a titlurilor științifice pentru persoanele admise la doctorat până în anul 2015 şi la postdoctorat până în anul 2018, precum şi cei cărora le-au fost aprobate teme pentru elaborarea de sinestătător a tezelor de către consiliile ştiinţifice / senatele instituţiilor în această perioadă.

139. Prezentul regulament va fi în vigoare până la data de 31 decembrie 2023.

NOTĂ: **Anexele** la Regulament a se vedea pe <http://www.cnaa.md/files/normative-acts/normative-acts-confirmation-doctor-habilitated-doctor/transitional-provisions/regulament-functionare-css-27.12.2019.pdf>